SKRIFTLIG FORESPØRGSEL E-3059/01

af Hiltrud Breyer (Verts/ALE) til Kommissionen

(7. november 2001)

Om: Afskaffelse af tilskud til opdræt af kamptyre på grundlag af ny viden

EU yder som led i Rådets forordning (EF) nr. 1254/1999(1) af 17. maj 1999 om den fælles markedsordning for oksekød tilskud til opdræt af kamptyre. Hidtil blev tilskuddene begrundet med, at opdrætteren først fastlagde dyrets anvendelse, efter at præmien var blevet udbetalt. Denne begrundelse er uholdbar. Det spanske landbrugsministerium fører et officielt register med betegnelsen Libro Genealógico de la Raza Bovina de Lidia. Dette register indførtes den 12. marts 1990 (Boletín Oficial del Estado No. 69-21-3-90). Da der er tale om et offentligt register, har alle myndigheder adgang til det. Ethvert stykke kvæg, som skal anvendes til tyrefægtning eller til Festejos Taurinos (hvor dyrene af befolkningen i en by jages gennem gaderne og langsomt pines til døde), skal indføres i dette register. Registreringen skal senest foretages inden for de første ti dage i måneden efter den måned, hvor dyret er kommet til verden (stykke 1.2.D). Dette er et entydigt bevis på, at anvendelsen af kvæget uigenkaldeligt er lagt fast på det tidspunkt, hvor EU-præmien udbetales, dvs. normalt i alderen 9-10 måneder. Registreringen slettes først, efter at dyret er blevet dræbt under tyrefægtningen. Det pågældende dyr er således ikke blevet opdrættet med henblik på produktion af kød eller mælk. Det indebærer, at EU er blevet misinformeret i mindst elleve år. Skatteyderne i EU har således aktivt været med til at finansiere dyrplageri.

Er det ifølge Kommissionen muligt med omgående virkning at sætte en stopper for udbetalingen af tilskud til opdrættere af kamptyre på grundlag af det foreliggende entydige bevis?

(1) EFT L 160 af 26.6.1999, s. 21.

Svar afgivet på Kommissionens vegne af Franz Fischler

(3. december 2001)

Ifølge EU-bestemmelserne går én af foranstaltningerne til støtte af oksekødsproducenternes indkomst ud på, at der kan ydes en særlig præmie for handyr for ikke-kastrerede handyr én gang fra de er ni måneder gamle. Denne præmie ydes i Spanien under overholdelse af de regionale lofter for højst 90 dyr, der overholder alderskriterierne, pr. bedrift pr. kalenderår.

Ifølge Kommissionens oplysninger er det kun meget få af de tyre, som opdrættes, der anvendes til tyrefægtning og lignende i forhold til, hvor mange dyr der går til slagtning. Det drejer sig højst om 10 % af bestanden.

Uanset i hvilken alder visse tyre udvælges til tyrefægtning og lignende, er det under alle omstændigheder klart, at de fleste af de ikke-kastrerede handyr i en besætning opdrættes til samme formål som almindelige tyre, fordi de producenter, der udvælger en procentdel af dyrene til tyrefægtning og lignende, samtidig også er oksekødsproducenter.

Som det fremgår, modtager producenterne denne særlige præmie for alle ikke-kastrerede handyr, de holder, også de dyr, der udvælges til tyrefægtning og lignende.

Kommissionen har ingen planer om at udelukke disse producenter fra de direkte betalinger ved at foreslå, at der differentieres mellem tyrene alt efter deres endelige bestemmelse.

Eftersom reglerne for den fælles markedsordning for oksekød, som gælder alt kvæg, er fastsat ved en rådsforordning, er det i sidste ende kun Rådet (landbrugsministrene), der efter forslag fra Kommissionen kan beslutte at ændre reglerne i den retning, det ærede medlem ønsker.

Som det forholder sig nu, har Kommissionen ingen planer om at forelægge et sådant forslag for Rådet.